Copyright: Pázmány Péter Elektronikus Könyvtár


Címoldal
		Kilenced a szegények orvosának közbenjárásáért Boldog dr. Batthyány-Strattmann László tiszteletére Összeállította: ThDr. Karaffa János PhD. Tartalomjegyzék


Kilenced

a szegények orvosának

közbenjárásáért

Boldog

dr. Batthyány-Strattmann László

tiszteletére

Összeállította:

 ThDr. Karaffa János PhD.

GLÓRIA

Felelôs kiadó:

Herdics György

Szedés és tördelés: Karaffa Attila, Glória

Nyomta: PELIKÁN, Dunaszerdahely

ISBN 80-88959-10-1


Tartalomjegyzék

A könyv elektronikus változata

Kedves Keresztény Olvasó!

Életrajz

1. nap -- Az imádság embere

2. nap -- Az ôszinte vallásosság példaképe

3. nap -- Az Anyaszentegyház engedelmes gyermeke

4. nap -- A magyar haza hûséges fia

5. nap -- A család gondos atyja

6. nap -- A jószívû adakozó

7. nap -- A szegények orvosa

8. nap -- A szenvedésben megpróbált férfiú

9. nap -- Az örök élet reményében élô ember

Batthyányi-Strattman László napi imája

Holczer József: Ének a boldog Herceg-Doktorhoz

Magyar Litánia

Ima Batthyány-Strattman László közben járásáért

Felhasznált irodalom


A könyv elektronikus kiadása

Ez a program az azonos címû könyv elektronikus változata. A könyv 2003-ben jelent meg Pozsonyban, a Glória Kiadó gondozásában, az ISBN 80-88959-10-1 azonosítóval. Az elektronikus kiadás a szerzô engedélyével készült. A programot lelkipásztori célokra a Pázmány Péter Elektronikus Könyvtár szabályai szerint lehet használni. Minden más jog a szerzô tulajdonában van.


Kedves Keresztény Olvasó!

2003-ban új boldoggal gyarapodott a magyar szentek és boldogok népes tábora. Batthyány-Strattmann Lászlót, a szent életû orvost és családapát példaképként állítja elénk az Anyaszentegyház. A szegények orvosaként tisztelt herceg boldoggá avatását még 1944-ben kezdeményezték, végül 2002 júliusában, a pápa jelenlétében adták ki az errôl szóló dekrétumot. Boldoggá avatás a magyar egyház történetében utoljára 1997-ben volt, amikor az egykori gyôri megyés püspök, Apor Vilmos nyerte el a kitüntetô címet.

Dr. Batthyány-Strattmann Lászlót már életében is rendkívüli emberként tisztelték, a hívôk szentként beszéltek róla. Már életében is sok jót cselekedett embertársaival, s halála után az örökkévalóságban továbbra is pártfogolta a közbenjárásáért folyamodók kéréseit. A sok imameghallgatás közül a boldoggá avatásához szükséges csoda 1989-ben következett be Magyarországon, amikor egy súlyos betegrôl végleg lemondtak az orvosok. A férfi felesége azonban nem nyugodott bele, és Batthyány-Strattmann Lászlóhoz imádkozott. A beteg meggyógyult, s ma is egészséges.

A gyógyulás egyházmegyei kivizsgálását 1995--96-ban végezték el. A kongregáció azt követôen terjesztette az ügyet a bíborosok és a püspökök testülete elé, hogy a magyarországi egyházmegyei eljárás anyagát és az azt követô idôszakra vonatkozó tanúvallomásokat és iratokat az orvos és a teológus szakértôk alaposan megvizsgálták. Mindezek birtokában a boldoggá avatási eljárás utolsó állomását jelentô ülésen a testület arra a következtetésre jutott, hogy a vizsgált esetben Batthyány-Strattmann László közbenjárására adta meg Isten a gyors, teljes és tartós gyógyulást.

Reményteli öröm tölti el minden magyar katolikus szívét, hiszen ezekben a nehéz idôkben, amikor a sátáni erôk Magyarországon és az egész világon is fokozott támadást intéznek az emberi élet méltósága és a család intézménye ellen, olyan példaképet kapunk, aki mindig kiállt az élet és a család értékeinek védelme mellett.

A Boldog Herceghez mi is bizalommal fohászkodhatunk. Szolgáljon számunkra ez a Kilenced lelki segítségként azon az úton, amelyet dr. Batthyány-Strattmann László mutatott meg nekünk. Kérjük közbenjárását, hogy hozzá hasonlóan mi is mindig az élet és szeretet civilizációjának építôi legyünk, s azzal az elkötelezettséggel tegyünk tanúságot az evangélium ügye mellett, ahogyan azt ô tette!

Dr. Karaffa János


Életrajz

Dr. Batthyány-Strattmann László 1870. október 28-án született Dunakilitin a család hatodik gyermekeként. 1879-ben édesapja kilépett a Katolikus Egyházból, és újból házasságot kötött evangélikus templomban Korniss Antónia grófnôvel, anyja társalkodónôjével. Házasságukat az elsô feleség halála után rendezték, és felbári birtokukra költöztek -- ahol a bûnbánat és jóvátétel szándékának jeleirôl tanúskodnak a felbári templom színes üvegablakai. László gyakran felkereste édesapját a család felbári kastélyában. 1882 karácsonyától 1890-ig a karácsonyi és nyári iskolaszünetekben részben Felbáron tartózkodik, ahol feljegyzései szerint csillagvizsgálót is létesít. A Bécs melletti Kalksburg jezsuita kollégiumában kezdte iskoláit, késôbb Kalocsán és Ungváron is tanult. Mezôgazdasági, filozófiai, majd orvosi tanulmányokat is folytatott a bécsi egyetemen, ahol harmincéves korában ünnepélyesen az orvostudományok doktorává avatták. 1898-ban a bécsi Votivkirche oltára elôtt házasságot kötött Coreth Mária Teréziával, és köpcsényi (Kittsee) kastélyában rendezte be családi otthonát. Házasságuk boldog, 14 gyermekük volt, ebbôl három kiskorban elhunyt. A többi (életben maradt) gyermekek neve születési sorrendben: Ödön, Ludovika, László, Anna, Iván, Blanka, József, Mária-Terézia, Ferenc, Franciska és Károly.

Klinikai sebészeti gyakorlatát követôen, modern kórházat rendezett be és mûködtetett birtokán, Köpcsényben. Fô segítôje és egyben asszisztense ifjú felesége volt. Orvosi tevékenységében fordulatot jelent, hogy Nizzában a szemészetben specializáltatja magát. 1915-ben a Magyar Akadémia igazgatósági tanácsának tagja lesz. Dr. Batthyány László 1915-ben, nagybátyja halála után örökölte a hercegi címet és a Strattmann nevet. A Batthyány család címere: a kicsinyeit vérével tápláló pelikán, alatta az oroszlán szájában karddal.

Az öröklött címer jelmondatát: ,,Fidelitate et fortitudine'' -- Hûséggel és bátorsággal -- megváltoztatta: ,,Fidelitate et caritate''-ra, azaz ,,Hûséggel és szeretettel''.

Belép a Ferences Harmadrendbe és a József testvér nevet kapja. 1918-ban a ,,Károlyi-féle köztársaság'' idején Magyarországon elkobozzák javait, majd az 1919-es Tanácsköztársaság vörösterrorja és a bolsevik rémuralom fenyegetései elôl családjával Bécsbe menekül. Az igazságtalan trianoni békediktátum mélyen megrázza a Batthyány-családot is: Köpcsény osztrák, míg a birtok javarésze cseh megszállás alá kerül, igy a herceg a körmendi birtokára költözik. Körmenden kastélya egyik szárnyát szemkórházzá alakíttatja át, és szeretettel fogadja betegeit, különösen a szegényeket. Politikai szerepet sohasem vállal, a gyógyítást tartja legfôbb feladatának.

A címeket nem kereste, de társadalmi állásánál fogva nem térhetett ki bizonyos megtisztelô kitüntetések elôl: pl. az Aranygyapjas-rend Lovagja, a Magyar Királyi Szent István Rend, a Királyi Tudományos Akadémia rendes tagja, örökös Vas megyei Fôispán.

A szegények orvosa, a szenvedôk segítôje és a szeretet hitvallója rövid életet élt, és a halált sok szenvedéssel járó betegség után érte meg.

1929-ben fedezik fel nála a súlyos betegséget, és megkezdôdik életének 14 hónapos kálváriája. 1931. január 22-én a betegek szentségével megerôsödve visszaadja lelkét a Teremtônek.

Németújvárban (ma Güssing) a családi kriptában helyezték örök nyugalomra, a ferencesek templomában. Sírja már kezdettôl fogva zarándokhelyül szolgált tisztelôi számára.

(Az életrajz összeállításában nyújtott segítségéért köszönetet mondok

Pongrácz Ádámnak, Pongrácz Frigyes és Batthyány Antónia unokájának.


1. nap -- Az imádság embere

Ima

Könyörögjünk.

Urunk és Istenünk, segíts minket,

hogy buzgó várakozással készüljünk

Fiadnak, Krisztusnak jövetelére.

Amikor pedig eljön és kopogtat,

Ébren találjon minket, akik imádsággal

virrasztunk,

És ujjongva zengjük dicséretét.

Aki veled él és uralkodik a

Szentlélekkel egységben,

Isten mindörökkön-örökké.

Szentírási részlet

Mt 6,5-13

,,Amikor imádkoztok, ne tegyetek úgy, mint a képmutatók, akik az emberek szeme láttára szeretnek imádkozni a zsinagógában meg az utcasarkon, hogy mutogassák magukat! Bizony mondom nektek: megkapták jutalmukat. Te amikor imádkozol, menj be a szobába, zárd be az ajtót, s imádkozzál titokban mennyei Atyádhoz! S mennyei Atyád, aki a rejtekben is lát, megjutalmaz. Amikor imádkoztok, ne szaporítsátok a szót, mint a pogányok, akik azt hiszik, hogy ha ömlik belôlük a szó, nyomban meghallgatásra találnak! Ne utánozzátok hát ôket! Tudja a ti Atyátok, mire van szükségetek, mielôtt még kérnétek. Ti így imádkozzatok: Mi Atyánk, aki a mennyekben vagy, szenteltessék meg a neved, jöjjön el az országod, legyen meg az akaratod, amint a mennyben, úgy a földön is. Mindennapi kenyerünket add meg nekünk ma, s bocsásd meg a vétkeinket, amint mi is megbocsátottunk az ellenünk vétkezôknek. És ne vígy minket kísértésbe, hanem szabadíts meg a gonosztól.''

Olvasmány

Imájában nem volt semmi színpadias. Egyszerûen térdelt, összetett kézzel. Emlékszem azonban, hogy gyermekként gyakran igy imádkoztam: Istenem, fogadd el Papa imáját az én gyenge imám helyett. Annyira meg voltam ugyanis gyôzôdve Istennel egyesült imája erejérôl. -- Egyszer vele utaztam Bécsbôl Körmendre. A magyar határ közelében jártunk már, mikor észrevette, hogy minden személyi iratát Bécsben felejtette. Imádkozzunk! -- mondta. Úgy emlékszem, a rózsafüzérbôl mondtunk el egy részt. Amikor a határellenôrzéshez értünk, apámnak egy volt betege teljesített éppen szolgálatot. Azonnal megismerte ôt, s nem kért semmiféle okmányt. Amikor továbbhajtottunk, megszólalt: Látod, ez megint egy mennyei névjegykártya volt. Ha minden ember felfigyelne Isten ezen jeleire!

Hálószobájában a térdeplô fölött egy nagy olajfestmény az Olajfák hegyén verejtékezô Jézust ábrázolta. Elôtte mondta el esti imáját. -- A Jézus-ábrázolások között mégis legjobban az isteni Gyermek képét szerette. Ô maga is többször lerajzolta vagy megfestette a Gyermek Jézus alakját.

Sokat és buzgón imádkozott, épültünk valamennyien összeszedettségén. Semmiféle zavaró körülmény nem zökkenthette ki összeszedettségébôl. -- Ô mesélte a következôt: Egyszer Szombathelyre ment családjával. Az autónak valami baja esett, a közelben nem volt senki. Imádkozott, kérte Ödön fia közbenjárását. És erre megjelent egy ismeretlen fiatalember, párat csavart az autón és az autó rendben volt. A fiatalember pedig, amilyen váratlanul jött, éppoly váratlanul tûnt el. Azt mondotta, azt hiszi, ez a fiatalember Ödön fia volt. -- A Hercegasszony mondta, hogy férje operáció elôtt fél éjszakát is átimádkozott.

(Batthyány József és Lili visszaemlékezései

a bécsi egyházmegye kanonizációval kapcsolatos iratai ,,Wiener Prozess'' között)

Ének

SZVU 143.

Elôtted, Jézusom, leborulok,

Féktelen bûnös én, hozzád bújok.

Ó kérlek, hogy nekem malasztot adj,

Hisz te a bûnöshöz irgalmas vagy.

Szép piros véreddel öntözgettél,

Amikor elestem, fölemeltél.

Légy azért irgalmas és meghallgass,

Mennyei erôddel ó támogass!

Tehozzád, Jézusom, felkiáltok,

Földrôl az ég felé felsóhajtok,

Szívemnek kapuját zárd be, kérlek,

Hogy helyet ne adjon a véteknek.

Vádolom magamat, mert vétettem,

Fölséges színedet megsértettem.

Hozzád, ó Jézusom, fohászkodom,

Hogy többé nem vétek, megfogadom.

Esengô szavamat meghallgassad,

Ó szelíd Jézusom, s ez egyet add:

Hogy végsô órámban kiálthassam,

Szent neved, Jézusom, kimondhassam.


2. nap -- Az ôszinte vallásosság példaképe

Ima

Könyörögjünk.

Urunk, erôsséges szent istenünk,

Te vagy a legfôbb jó és minden jónak forrása.

Önts szívünkbe irántad való szeretetet,

És növeld bennünk a vallásos lelkületet.

Kérünk, gyarapítsd és atyai gondviseléseddel ôrizd meg lelkünkben

Kegyelmi ajándékaidat.

A mi Urunk, Jézus Krisztus, a te Fiad által,

aki veled él és uralkodik a Szentlélekkel egységben,

Isten mindörökkön-örökké.

Szentírási részlet

Lk 2, 25-32

,,Íme, volt Jeruzsálemben egy Simeon nevû igaz és istenfélô ember. Várta Izrael vigaszát, és a Szentlélek volt rajta. Kinyilatkoztatást kapott a Szentlélektôl, hogy addig nem hal meg, amíg meg nem látja az Úr Fölkentjét. A Lélek indítására a templomba ment. Amikor a szülôk a gyermek Jézust bevitték, hogy a törvény elôírásának eleget tegyenek, karjába vette és áldotta az Istent ezekkel a szavakkal: Most bocsásd el, Uram, szolgádat, szavaid szerint békében, mert látta szemem üdvösségedet, melyet minden nép színe elôtt készítettél, világosságul a pogányok megvilágosítására, és dicsôségül népednek, Izraelnek.''

Olvasmány

Életének középpontja a házikápolna volt a napi szentmisével és szentáldozással. Köpcsényben és Körmenden is -- pápai engedéllyel -- a kápolnában ôrizték az Oltáriszentséget. Itt bizonyos idôszakokban egész nap szentségimádás folyt. Ha távol volt otthonától, napi elfoglaltsága közben is betért valamely útbaesô templomba, hogy szentségimádást végezzen. Bécsben és Budapesten is megvoltak a kedvenc templomai. Kápolnáik mindig tiszták és fényesek voltak. A kápolnák körül a herceg megkívánta a csendet.

Köpcsényi tartózkodása idején, 16 éven keresztül az ottani kastély-kápolnában vett részt a család a napi szentmisén és az esti litánián. Hajnalban, már jóval a szentmise elôtt ô volt az elsô a kápolnában. Mire a misézô pap megérkezett, ô már elimádkozta a Mária kis zsolozsmájának egy részét. Azután meggyújtotta a gyertyákat, segített a papnak felvenni a szent ruhákat. Mikor a pap elkészült, fogta a misekönyvet és az oltárhoz lépett. Feladatát a legnagyobb áhítattal és odaadással végzi, úgy, hogy aki látja ôt, nagyobb áhítatra buzdul. Mikor két idôsebb fia már nagyobb volt, inkább azok ministráltak, ô pedig a harmóniumhoz ült. Körmenden elôfordult, hogy néhanapján a templomban is ministrált. Mikor ezt megemlítették, azt válaszolta, hogy ô ugyanolyan ember, mint bármely másik.

A napi szentáldozást csak betegség vagy jelentékenyebb rosszullét miatt hagyta el. Még ha úton volt, sem mulasztotta el. Budapesten a szervitákhoz, Bécsben pedig a kapucinusokhoz járt szentmisére. Ha utazni mennek, reggelenként ugyanúgy jár a család szentmisére és este ugyanúgy elmondják a rózsafüzért.

(Klemm Nándor: Csak eszköz vagyok..., 35. old.)

Ének

SZVU 263.

Uram, hiszlek és reméllek,

Tiszta szívbôl szeretlek.

Vallom magam kereszténynek,

Hitelt adok mindeneknek,

Amit Krisztus hitén vallnak,

Mert mindezek Tôled vannak.

E szent hitben, reménységben,

Szeretetben erôsíts.

Uram, hiszlek és reméllek,

Tiszta szívbôl szeretlek.

Hiszem, hogy csak egy Isten van,

Ámbár három személye van,

Ki a jókat jutalmazza,

Gonoszokat ostorozza.

E szent hitben, reménységben,

Szeretetben erôsíts.

Uram, hiszlek és reméllek,

Tiszta szívbôl szeretlek

Hiszem Krisztust, Isten Fiát,

E világnak megváltóját,

Ki a mennybôl alászállott,

Emberré lett és megváltott.

E szent hitben, reménységben,

Szeretetben erôsíts.

Uram, hiszlek és reméllek,

Tiszta szívbôl szeretlek.

Hiszem, vallom a Szentlelket,

Vigasztaló örömünket,

Ki szívünket megszentelte,

Kegyelmekkel betöltötte.

E szent hitben, reménységben,

Szeretetben erôsíts.

Uram, hiszlek és reméllek,

Tiszta szívbôl szeretlek.

Szeretlek nagy jóságodért,

Emberekhez irgalmadért.

Mást kívüled nem óhajtok,

Sem nagyobbnak nem állítok.

E szent hitben, reménységben,

Szeretetben erôsíts.

Uram, hiszlek és reméllek,

Tiszta szívbôl szeretlek.

Engedd meg, hogy végórámban

Legyenek e szavak számban,

És szívemben följegyezve,

S koporsómra fölszegezve:

Uram, hiszlek és reméllek,

Tiszta szívbôl szeretlek.


3. nap -- Az Anyaszentegyház engedelmes gyermeke

Ima

Könyörögjünk.

Isten, ki a szétszórtakat összegyûjtöd,

és az egybegyûjtöttet megôrized:

kérünk, áraszd kegyesen egységed kegyelmét a keresztény népre,

hogy a megoszlást elvetve,

az Egyház igazi Pásztorával egyesülve,

méltóképpen szolgálhasson Neked.

A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Szentírási részlet

2Tim 3, 1-5.14-17

,,Tudd meg, hogy az utolsó napokban nehéz idôk következnek. Az emberek önzôk, kapzsik, elbizakodottak, kevélyek, szüleik iránt engedetlenek, hálátlanok, istentelenek, szeretetlenek, összeférhetetlenek, rágalmazók, mértéktelenek, kegyetlenek, lelketlenek, árulók, vakmerôk és felfuvalkodottak lesznek. Inkább az élvezetet keresik, mint az Istent; a jámborságnak a látszatát még megtartják, de a lényeget megtagadják. Kerüld az ilyen embereket. Te azonban tarts ki amellett, amit tanultál, s amirôl meggyôzôdtél, hiszen tudod, kitôl tanultad. Gyerekkorod óta ismered a Szentírást: ez megadja neked az útmutatást ahhoz, hogy a Krisztus Jézusba vetett hitben eljuss az üdvösségre. Minden Írás, amit az Isten sugalmazott, jól használható a tanításra, az érvelésre, a feddésre, s az igaz életre való nevelésre, hogy az Isten embere tökéletes legyen és minden jóra kész legyen.''

Olvasmány

Ifjúkorában divat volt a pápai csalatkozhatatlanság dogmáját bírálni. Ám elôtte minden egyházi intézkedés szent és sérthetetlen volt. Egyik rokonának, aki maga is kritizálta az Egyház valamely intézkedését, olyan tapintatos, de határozott választ adott, hogy az illetô az ügyet többé nem merte elôhozni. Ami az Egyház tanításával szóban, írásban vagy tettben csak a legkisebb mértékben ellenkezett is, azt szívbôl utálta. Nagy figyelemmel, imával és együttérzéssel kísérte az Egyház sorsát a világon. Fájlalta az egyházüldözéseket, a fokozódó vallástalanságot és a szabadkômûvesség térhódítását. Soha olyan könyvet még el sem kezdett olvasni, mely bármely csekély mértékben is sértette a hitet vagy jó erkölcsöt. Együtt érzett az Egyház örömével és szenvedéseivel, fôleg az utolsó évtizedek üldözései közepette. A francia vallásellenes törvények meghozatala után már nem ment a francia Riviérára pihenni, hanem Olaszországot választotta.

Ha Rómába vitte útja, nem mulasztott el kihallgatást kérni a szentatyánál. Ezeket a kihallgatásokat a legnagyobb lelki élményei közé számította. X. Pius pápát különösen tisztelte és szerette, a napi szentáldozásról szóló rendelete miatt.

Megyés püspökét föltétlen tiszteletben részesítette, a legkisebb kritikát sem engedte meg személyével kapcsolatban. Ha az meglátogatta, lement eléje a bejárathoz, holott fôurak elé csak a komornyikját küldte. Püspöke gyakran nevezte támaszának, az egyházmegye példaképének, sôt szentnek. -- Szívesen csókolt kezet papoknak. Krisztust tisztelte bennük, válogatás nélkül. 1923-ban a szentatya a betegek körül és a katolikus sajtó terén szerzett érdemei elismeréséül az ún. ,,aranysarkantyús renddel'' tüntette ki, amelyet Körmenden nyújtott át neki a pápai nuncius. A nuncius ebbôl az alkalomból igy tájékoztatta a pápát: A magyarok azt tartják róla, hogy szent ember, és én biztosíthatom szentségedet, hogy valóban az is! Ennek a kitüntetésnek ô is örült, mégpedig azért, mert feljogosította ôt arra, hogy bárhol tartózkodik, misét mondhassanak a jelenlétében. Ez betegsége alatt nagy boldogságot szerzett neki.

(Klemm Nándor: Csak eszköz vagyok..., 47.49--50. old.)

Ének

SZVU 159

Ó édes Jézus, ég és föld dicsôséges királya,

Hozzád repes az angyalok alázatos imája.

Édes igád terhe ellen föllázadt a gonosz szellem,

Szívek trónját bitorolja. De mi híven kiáltunk:

Jézus a mi királyunk!

Ó édes Jézus, népeknek s királyoknak királya,

Szent akaratod minden nép, minden törvény szolgája.

Te vagy az út, te a béke, uralkodók fényessége.

Hazánkat is esedezve oltalmadba ajánljuk,

Ó felséges királyunk!

Ó édes Jézus, nékem is fejedelmem, királyom,

Isteni Szíved szentségét hódolattal imádom.

Te uralkodj a szívemben, téged áldjon bennem minden.

Lobogódnál: keresztednél a helyemet megállom,

Én felséges királyom!

Hogyha keresztes harcokra toborzol szent sereget,

Síkra kiszállni éretted én is, én is ott leszek.

Hûn kísérem minden lépted, bátran ontom vérem érted,

Szent nevedben szállok harcra s gyôzök minden viszályon,

Jézus, édes királyom!


4. nap -- A magyar haza hûséges fia

Ima

Könyörögjünk.

Úristen, kinek kezében van minden ország

és nép sorsa,

áraszd hazánkra mennyei áldásodat,

távoztasd el tôlünk az éhséget, háborút, betegséget.

Vezéreld akaratod szerint elöljáróink szívét,

hogy az igazság, hûség és béke áldásai boldogítsák országunkat.

A mi Urunk, Jézus Krisztus, a te Fiad által,

aki veled él és uralkodik

a Szentlélekkel egységben,

Isten mindörökkön-örökké.

Szentírási részlet

Sírák Fia 44,1-15

,,Nagyhírû férfiak dicséretét zengem, az atyáinkét, egymás után szépen. Sok dicsôt teremtett az Úr, megmutatta nagyságát ôsidôk óta. Voltak, akik királyként uralkodtak és hírnevet szereztek hôstetteikkel. Voltak, akik bölcs tanácsokat adtak, s mint jövendômondók, mindent láttak. Mások útmutatásokkal kormányozták a népet, a népi bölcsesség okosságával, s tanításuk megfontolt elôadásával. Mások gazdagok voltak, hatalmuk volt, és biztonságban éltek házaikban. Voltak, akik énekeket szereztek, s írásba foglaltak bölcs mondásokat. Ezek mind becsben álltak a maguk idejében, s életük napjait beragyogta hírnevük. Némelyik oly nevet hagyott maga után, hogy még mindig dicsérettel szólnak róla. De egyik-másiknak már nem él emléke, végleg eltávoztak, amikor elmentek. Úgy vannak, mint hogyha sosem lettek volna, s ez lett a sorsuk a gyermekeiknek is. Ám az elsôk a jótett férfiai, jótetteiket nem felejtették el. Gazdag örökséget nyertek fiaikban, s ennek az örökségnek ôk a forrásai. Hûséges marad a törvényekhez törzsük, és a kedvükért még az unokáik is. A nemzetségük örökre megmarad, igazságosságuk nem merül feledésbe. A tetemüket békén eltemették, nevük nemzedékrôl nemzedékre száll. Bölcsességükrôl beszél a közösség, és dicséretüket gyûlésen hirdetik.''

Olvasmány

A Batthyány család azon ágának, amelyikbôl Batthyány László is származott, ôsi fészke Németújvár. Innen kapta ez az ág a nevet: ,,németújvári Batthyány''. Ennek elôrebocsátása után meg kell állapítani, hogy Batthyány László a Magyar Fôrendiháznak, késôbb a Felsôháznak volt a tagja.

Ünnepélyes alkalmakkor felvette díszmagyarját is. Magyarsága mellett bizonyíték a rangemelésrôl szóló királyi kézirat is, melybôl kitûnik, hogy a Batthyány-Srattmann hercegi cím ezentúl nem osztrák, hanem magyar cím lesz. Kétségtelen, hogy hamvai a család ôsi fészkének, Németújvár ferences templomának kriptájában nyugszanak, de Németújvár, a mai Güssing, Trianon elôtt Magyarországhoz tartozott és azt Batthyány Ferenc, a törökök ellen vívott harcaiban, érdemei elismeréséül kapta a magyar királytól. Kétségtelen az is, hogy Köpcsény, a mai Kittsee, amelynek területén lévô kastélyban élte le Batthyány László életének közel 50 évét, ma Ausztriához tartozik, de Trianon elôtt az osztrák-magyar határ Köpcsényen túl, Berg falunál volt. Ez a két tény nem zárja ki Batthyány László magyar voltát, mely számos megnyilatkozásából megállapítható.

P. Boegle, utolsó lelkivezetôje írja: ,,Különösen a magyar történelmet nagyon szerette. Hasonlóképpen kedvelte a magyar dalokat és a magyar irodalmat. Igazi hazaszeretet élt szívében.'' -- Hazaszeretetének ad hangot naplójában is, mikor ezeket írja: ,,Szegény, szegény Magyarország, mindig új meg új gondok szakadnak rá. Kívülrôl szorongatnak, és belül meg ilyen dolgok. -- Egy igazi hazafinak ez szinte sírni való!''

Az sem véletlen, hogy éppen a Magyar és nem pedig az Osztrák Tudományos Akadémia választotta be rendes tagjának. Az a tény, hogy a hercegasszony férje kedvéért megtanulta a nehéz magyar nyelvet, tanúbizonysága a herceg magyar hazafiságával való együttérzésnek. László herceg nagyra értékelte felesége fáradozásait, melynek eredménye a Római Misekönyv magyar nyelvû kiadása. -- A felsoroltak alapján természetes, hogy mikor Köpcsény Ausztriához került, Batthyány számára nem volt kétséges, hogy neki Magyarországon a helye.

Batthyány László diákéveit leszámítva, úgyszólván egész életét Nyugat-Magyarországon élte le. Köztudomású volt róla, hogy nyakas magyar, ún. kemény ,,Batthyány koponya''. Neki, mint nizzai naplójában írta, a ,,cara patria'' -- a szeretett haza -- mindvégig Magyarország volt. Ô ,,nyugati magyar'' volt. A ,,nyugati magyar'' olyan önálló nemzeti típus, mint Rákóczi katonái, a felvidéki magyarok. Amik a Felvidéken az Andrássyak, Csákyak és Zichyek, itt nyugaton ugyanazok a Battyhányak, Esterházyak, Nádasdyak, Széchenyiek stb., a nemzeti szellemnek évszázados irányítói, sokszor ôrei, hôsei, sôt vértanúi.

(Klemm Nándor: Csak eszköz vagyok.., 162--165. old.)

Ének

SZVU 293.

Isten, hazánkért térdelünk elôdbe.

Rút bûneinket jóságoddal född be.

Szent magyaroknak tiszta lelkét nézzed,

Érdemét idézzed.

István királynak szíve gazdagságát,

Szent Imre herceg kemény tisztaságát,

László királynak vitéz lovagságát,

Ó, ha csak ezt látnád!

Szent Erzsébetbôl hôs szeretet árad.

Margit imái vezekelve szállnak.

Minket hiába, Uram, ne sirasson

Áldott Boldogasszony.

Ránk bûnösökre minden verés ráfér,

ôk könyörögnek bûnös unokákért.

Hadd legyünk mink is tiszták, hôsök, szentek:

Hazánkat így mentsd meg!


5. nap -- A család gondos atyja

Ima

Könyörögjünk.

Istenünk, örök rendeléseddel

Te vetettél szilárd alapot a családi közösségnek.

Hallgasd meg jóságosan híveid könyörgését,

Hogy a családi erényekben és a szolgáló szeretetben

A Szent Család példáját kövessük,

És igy atyai házadban az örök jutalomnak örvendjünk.

A mi Urunk, Jézus Krisztus, a te Fiad által,

 aki veled él és uralkodik a Szentlélekkel egységben,

Isten mindörökkön-örökké.

Szentírási részlet

Ef 5,25-33

,,Férfiak, szeressétek feleségeteket, ahogy Krisztus is szerette az Egyházat, és feláldozta magát érte, hogy a keresztségben szavával megtisztítva megszentelje. Ragyogóvá akarta tenni az Egyházat, amelyen sem szeplô, sem ránc, sem egyéb efféle nincsen, hanem szent és szeplôtelen. Így a férj is köteles szeretni feleségét, mint saját testét. Aki feleségét szereti, önmagát szereti. A saját testét senki sem gyûlöli, hanem táplálja, gondozza, akárcsak Krisztus az Egyházat. Mert tagjai vagyunk testének. »Ezért az ember elhagyja apját, anyját, feleségével tart, és a kettô egy test lesz.« Nagy titok ez, én Krisztusra és az Egyházra vonatkoztatom. Szeresse hát mindegyiktek a feleségét, mint önmagát, az asszonyok meg tiszteljék férjüket.''

Olvasmány

Ma föladtam a gyerekeknek a nagyböjti idôre a kis önmegtagadásokat. Lacika mindennap látogasson meg egy templomot Bécsben (itt tanul). Ancsi kedves Szûzanya-képét díszítse. Ivi imádkozza nagyon áhítatosan a szentolvasót, alázatot kérve. Blanki és Józsi mindennap keresztutat végezzen. Gitta, Franci és Ciki mindjárt fölkeléskor térdelve imádkozzék egy jószándékra. Karli, mihelyt fölébred, imádkozzék az ôrzôangyalhoz.

Reggel szentmise és szentáldozás a gyerekekkel, mint mindennap. Vacsora elôtt, mint mindennap, közös rózsafüzér. A hotelben úgy csináljuk, hogy ott egy virágváza virággal, elôtte egy Szûzanya-kép, egy kereszt, néhány ereklye, Ödön képe, azonkívül az ünnepélyesség kedvéért mindig két mécsest gyújtunk. Aztán Panni elmond 10 Ávét, Mami, Ancsi ötöt-ötöt, és Karlira rendszerint három Áve jut. Utána vacsora, és azután a gyerekek együtt játszanak.

Minden gyerek gyónni volt. Olyan helyesen mesélték nekünk, milyen örömmel beszélt velük az itteni jó esperes. Bizonyára a kicsik ártatlan vallomásainak örült, mert gyónás után azt mondta Mislinek: -- Öröm lehet ilyen gyermekek anyjának lenni!

Ilyen kedélyes a mi családi életünk. Milyen szomorú, ha az emberek a távolban keresik boldogságukat és nem ott találják meg, ahol a gyerekek együtt élvezik az emberrel.

Amint a napfény mindent bearanyoz, és igazából csak az teszi a rózsát rózsává, az adja meg az arany fényét, hisz világosság nélkül minden feketének tûnik elôttünk -- úgy a Korintusi-levél értelmében: csak a szeretet által válik az ember széppé. De végül is Isten a szeretet, és minden nemes szeretet így Isten lényegének lesugárzása ránk. Misl és én gyakran mondjuk egymásnak mint jelszót: Korintusi-levél, s akkor már tudja ô is, én is, mit kell tenni!

(Részletek dr. Batthyány-Strattmann László naplójából)

Ének

SZVU 213.

Áldunk Isten jó szolgája,

Szent családnak hû sáfárja,

Kire Isten megváltásunk titkát bízta,

Mert a lelked igaz volt és szíved tiszta.

Ôre voltál Máriának,

Tanúja szûz liljomának,

Kit kertedbe Isten plántált vigyázatra,

Hogy fakasszon drága bimbót áldozatja.

Betlehemnek jászolánál

A Kisdedre ráhajoltál,

Megmutattad pásztoroknak, királyoknak,

Kit fiaik mindörökké hinni fognak.

Bosszújától Heródesnek

Isten Fiát védelmezted,

Bujdosásban lelked retteg, tested fárad,

Hogy megtartsd ôt a megváltó keresztfának.

Kit angyalok hûn szolgálnak,

Intésére készen állnak,

Isten Fia tenéked lett engedelmes,

Alázattal szavaidra ô figyelmez.

Két kezed munkája árán

Növekedett a szent Bárány,

Mûhelyedet verejtékkel megszentelte,

Ott készült a keresztfára áldott lelke.

S a keresztfán kit megváltott,

Sok baj ôrli e világot:

Ó Szent József, Szentcsaládnak hû sáfárja,

Legyen gondod Jézusod szent Egyházára!


6. nap -- A jószívû adakozó

Ima

Könyörögjünk.

Gyullaszd fel szívünket

szereteted Szentlelkével, Istenünk,

Hogy mindig csak azt gondoljuk,

Ami neked kedves és hozzád méltó,

És testvéreinkben ôszinte szívvel

szerethessünk Téged.

A mi Urunk, Jézus Krisztus, a te Fiad által,

aki veled él és uralkodik

a Szentlélekkel egységben,

Isten mindörökkön-örökké.

Szentírási részlet

Mk 10, 17-27

,,Amikor útnak indult, odasietett hozzá valaki, térdre borult elôtte, és úgy kérdezte: »Jó Mester! Mit tegyek, hogy elnyerjem az örök életet?« »Miért mondasz engem jónak? -- kérdezte Jézus. -- Senki sem jó, csak egy, az Isten. Ismered a parancsokat: Ne ölj! Ne törj házasságot! Ne lopj! Ne tanúskodjál hamisan! Ne csalj! Tiszteld apádat és anyádat!« »Mester -- válaszolta --, ezeket mind megtartottam kora ifjúságomtól fogva.« Jézus ránézett és megkedvelte. »Valami hiányzik még belôled -- mondta neki. -- Menj, add el, amid van, oszd szét a szegények közt, és így kincsed lesz az égben, aztán gyere és kövess engem!« Ennek hallatára az elszomorodott és leverten távozott, mert nagy vagyona volt. Jézus erre körülnézett és tanítványaihoz fordult: »Milyen nehezen jut be a gazdag az Isten országába!« A tanítványok csodálkoztak szavain. Jézus azonban megismételte: »Gyermekeim, milyen nehéz bejutni az Isten országába! Könnyebb a tevének átmenni a tû fokán, mint a gazdagnak bejutni az Isten országába.« Ezek szerfölött csodálkoztak és egymás közt kérdezgették: »Hát akkor ki üdvözülhet?« Jézus rájuk nézett, és folytatta: Embernek ez lehetetlen, de az Istennek nem. Mert az Istennek minden lehetséges.''

Olvasmány

Batthyány László gróf eddig alig szerepelt a magyar közéletben. Ô nem politizál, a nyilvánosságot egy finom lélek tartózkodásával tartja távol cselekedeteitôl. Pedig e cselekedetek értéke sokszorosan felülmúlja mindazt, amiért annyi reklámot élvez sok modern ,,emberbarát'', akiknek van szíve ,,jót tenni'' az államsegítségbôl és a társadalmi jótékonyságból begyûlt fillérekkel.

Batthyány László gróf élete elejétôl végig a legnemesebb önfeláldozás az emberszeretet szolgálatában. Ô nem képviseli mások jó szívét, mint a jótékonyság sok cégjegyzôje, hanem maga gyürkôzik neki a munkának és föláldozza annak mindazt az elônyt, amit a születés és a vagyon biztosíthat. A nagy név birtokosa, a hatalmas vagyon ura reggeltôl estig és igen, sokszor estétôl reggelig is ott áll a betegek ágya mellett abban a kórházban, amelyet ô építtetett és szerelt fel az orvostudomány legmodernebb fegyvereivel.

A köpcsényi kórház valóságos gondviselése a környéknek. A gróf, aki maga kiváló orvos, az általa fizetett kórházi fôorvos és segédorvos által támogatva, a kórházi kezelésen kívül évenként 6--7.000, a közeli környékrôl, de távolabbról is, sôt más vármegyékbôl is bejáró beteget kezelt ingyen. A vagyontalan beteg a községben ingyenes ellátást, sôt igen gyakran anyagi támogatást is kap. S ezzel távolról sem merül ki mindaz, amit Batthyány László gróf a szenvedôkért tesz. Soha nem zárkózik el egyesek vagy egyesületek kérelme elôl, ha a jótékonyság nevében fordulnak hozzá.

Batthyány László gróf mindmáig elzárkózott minden olyan törekvés elôl, amely nemes munkásságát az azt megilletô külsô elismeréshez juttatta volna. És külsô segítséget sem vett igénybe soha sem. Megóvta minden beavatkozástól azt a mindennél értékesebb erkölcsi tôkét, amely erejébôl nemeset alkotó férfiú öntudatában rejlik.

A nemes szívû emberbarátot nem lehet megkímélni ettôl a leleplezéstôl. Errôl az országról annyi rosszat beszélnek és írnak, hogy nem állhattunk ellent a csábításnak: be kellett világítanunk a köpcsényi gróf kitüntetésének fenségesen egyszerû hátterébe, hadd lássák meg az ellenségeink cáfolatul, és mi magyarok -- tanulságul.

(Budapesti Hirlap, 1912. február 27.)

Ének

SZVU 157.

Szeretlek, szép Jézus, mert fölötte jó vagy,

Minden szeretetre, bizony, te méltó vagy.

Jóvoltod s irgalmad a bûnöshöz oly nagy,

Gyarló kis szolgádat, engemet, el ne hagyj.

Zárkózzál be, kérlek, szívem rejtekébe,

Tisztítsd ki a tüskét s rózsát vess helyébe.

Jézus legyen írva minden levelében,

Olvadjon el szívem Jézus szerelmében.

Erôs kezeiddel ültess jó palántát,

Szívedbôl szívembe kegyelem virágát,

Jessze gyökerébôl ojtsd be szívem ágát,

Hogy hozzon az égbôl jó illatot, drágát.

Neveljed szívemben hozzád a szerelmet,

És a bûnök ellen égbôl nyújts védelmet!

Ismerd meg énbennem felhasznált kegyelmed,

Hogy megnyerjem végsô boldogságom benned.

Te vagy, édes Jézus, élet, út, igazság,

Szentség és szeretet, véghetetlen jóság.

Ó mennyei szent tûz, ó te nagy uraság,

Add, hogy legyen részünk az örök boldogság.


7. nap -- A szegények orvosa

Ima

Könyörögjünk.

Mindenható, örök Isten, hívôk üdvössége,

Hallgass meg minket,

Amikor irgalmadat és segítségedet kérjük beteg testvéreinkért.

Add, hogy egészségüket visszanyerjék,

És hálát adjanak Neked Egyházadban.

A mi Urunk, Jézus Krisztus, a te Fiad által,

aki veled él és uralkodik a Szentlélekkel egységben,

Isten mindörökkön-örökké.

Szentírási részlet

Tób 12,1-7.12-15

,,Amikor a lakodalom elmúlt, Tobit hívatta a fiát, Tóbiást, és ezt mondta neki: »Fiam, legyen gondod rá, hogy kísérôdnek megadd a bérét, sôt toldd is meg a kialkudott bért.« Az megkérdezte: »Apám, mennyit adjak a szolgálatáért? Magam nem sajnálnám neki adni annak a felét, amit hoztam. Jó egészségben és baj nélkül visszahozott, meggyógyította feleségemet, elhozta nekem a pénzt, és téged is meggyógyított. Mivel hálálhatjuk ezt meg neki?« Tobit így szólt: »Valóban ôt illeti a fele annak, amit hoztál.« Akkor Tóbiás hívatta útitársát, és így szólt hozzá: »Fogadd el a felét annak, amit hoztál, azért, amit tettél, aztán menj békével!« Akkor Ráfael félrehívta kettôjüket, és így szólt hozzájuk: »Dicsôítsétek Istent minden élôlény elôtt, és mondjatok neki köszönetet azért, amit veletek tett. Dicsôítsétek és magasztaljátok nevét. Mindenki elôtt hirdessétek az Isten tetteit, mert méltó rá, s ne szûnjetek meg köszönetet mondani neki. A király titkait meg kell ôrizni. Isten tetteit azonban föl kell fedni és hirdetni kell. Tegyetek jót, és akkor nem árthat nektek a gonosz. Tudjátok meg hát, hogy amikor imádkoztatok, te meg Sára, kéréseteket az Úr fölséges színe elé vittem és felolvastam. Éppen úgy azt is, hogy eltemetted a halottakat. Amikor nem restellted, hogy fölkelj és abbahagyd az evést, hanem elmentél és eltemetted a halottat, megbízást kaptam, hogy próbára tegyem a hitedet. Ugyanakkor elküldött Isten, hogy meggyógyítsalak, és a menyedet is, Sárát. Ráfael vagyok, egy a hét angyal közül, aki mindig készen áll arra, hogy az Úr fölséges színe elé lépjen.« ''

Olvasmány

Nem csak arra lehet büszke községünk, Felbár, hogy olyan nemes lelkû, jószívû ember, mint a ,,szegények orvosa'' dr. Batthyány-Srtattmann László, ha nem is sokáig, vagy csak néha látogatóban járt vagy tartózkodott nálunk. Ôt érdekelte az itt élô szegény cseléd sorsú ember sorsa. Ha itt járt, körülnézett a majorban a cselédek között. Így találkozott egy 14--15 éves sápadt arcú sovány kislánnyal, felfigyelt rá és felkereste szüleit, megvizsgálta a kislányt és meghagyta a szülôknek, hogy ahogy tudják hamarosan vigyék ôt Köpcsénybe, meg fogja operálni. Ez meg is történt 1918-ban. Gyomor- és béloperáció volt szükséges, bélkivezetéssel. Az operáció sikerült, még 14 évig élt fájdalommentesen utána. Ha ideje engedte és ellátogatott Felbárra mostohájához, mindig érdeklôdött a lány felôl.

Lehet, hogy ha nem választanak el bennünket Magyarországtól, és dr. Batthyány-Strattmann László nem betegszik meg, talán még tudta volna tovább is gyógyítani.

Ôt Czetli Annamáriának hívták, aki Felbáron született 1903-ban, 1918-ban lett operálva, 1931-ben hunyt el.

Az operáció és a felgyógyulás után Ô hozatta haza Felbárra a lányt s mindezt ingyen.

(Fekete Erzsébet, felbári lakos tanúságtétele)

Életem egyik fôfeladatának tûztem ki, hogy orvosi mûködésemmel a szenvedô emberiségnek szolgálatot tegyek és ezáltal a jó Istennek tetszô dolgokat cselekedjem. Az Úr Isten kegyelmébôl évek hosszú során át napról napra dolgoztam kórházamban, tehetségemhez képest segítve beteg embertársaimon. E munkám volt forrása számtalan kegyelemnek és azon sok lelki örömnek, amely a magam és családom minden tagjának lelkében uralkodott. Azért, mint életemben mindig, e helyen is mély hálát adok a Teremtônek, hogy az orvosi pályára hívott. Ha boldogok akartok lenni, tegyetek másokat boldoggá.'

(Részlet dr. Batthyány-Srtattmann László végrendeletébôl)

Ének

SZVU 55.

Kereszten haldokló

Kegyes Jézusom,

Jövök, én tékozló,

Hozzád, orvosom.

Nagy bûnökkel telten

Eléd térdepeltem,

Én kegyes Jézusom

Tisztítsd meg a lelkem.

Lábadnál, Jézusom,

Vezekelni jó.

Én gôgös homlokom

A porba való.

Most tudom, mit érek,

Bûnös emberféreg,

Most tudom: por vagyok

És a porba térek.

Szórjad, ó Istenem,

Fômre hamudat!

Bánat és kegyelem

Tisztaságot ad.

Én vétkem, én vétkem,

Én igen nagy vétkem

Lábadnál levetem

Töredelmességben.

Én kegyes Jézusom

Tiéd vagyok én!

Mennyei orvosom,

Egyetlen remény.

Csak egy, amit kérek:

Majd ha porba térek,

Lássa meg arcodat

A megtisztult lélek.


8. nap -- A szenvedésben megpróbált férfiú

Ima

Könyörögjünk.

Istenünk, fáradságban erôsségünk,

Bajainkban menedékünk, sírásunkban vigaszunk!

Könyörülj népeden,

Hogy a megérdemelt csapásoktól jobbá legyünk,

És irgalmadból végül is új életre keljünk.

A mi Urunk, Jézus Krisztus, a te Fiad által,

 aki veled él és uralkodik a Szentlélekkel egységben,

Isten mindörökkön-örökké.

Szentírási részlet

Zsolt 88, 2-14

,,Uram, Istenem, nappal hozzád fohászkodom, éjjel színed elôtt panaszkodom. Imám hatoljon fel hozzád, hallgasd meg könyörgésem! Mert a lelkem tele gyötrelemmel, s életem közel van a holtak országához. Azok közé sorolnak, akik sírba szállnak, olyan ember vagyok, ki a végét járja. A halottak közt hagytak, mint kiket legyôztek, s már a sírban vannak: többé nem emlékezel és már gondot sem viselsz rájuk. A sír mélyére vetettél, a sötétségbe, a szakadékba. Súlyosan rám nehezedik haragod, minden hullámod összecsap fölöttem. Barátaimat távol tartod tôlem, borzalommá tettél a szemükben. Fogoly vagyok, nem szabadulhatok. Szemem elhomályosult a nyomortól. Uram, mindennap téged hívlak, kitárom feléd a kezem. Tán a holtakon akarsz csodát tenni? Fölkelnek még az árnyak, hogy dicsérjenek? A sírban emlegetik még jóságodat, és hûségedet a holtak országában? Felfogják-e csodáidat a sötétségben, és a feledés földjén kegyelmedet? Ám én, Uram, tehozzád kiáltok, már hajnalban eléd száll imám.''

Olvasmány

Mikor Laci fiam visszajött St. Gabrielból, meghozta üzenetedet: írjak le Neked néhány gondolatot a betegápolásról, ahogy Körmenden olyan sokszor próbáltuk együtt csinálni.

A tárgy túl nehéz ahhoz, hogy gyenge kis fejemmel a betegágyról jól ki tudnám fejteni. -- Csak összefüggéstelen gondolatokat küldök Neked itt, ahogy 7 hónapi súlyos szenvedés után éppen az eszembe jutnak.

Milyen szívesen szállok vissza lélekben az én -- és késôbb a mi kedves tevékenységünk színterére; most, hogy magam vagyok tehetetlen beteg, annál szívesebben idôzöm legalább gondolatban a betegeimnél.

Emlékszel-e még, hogyan mondtam Neked gyakran a rendelés elején, a sok várakozó betegtôl körülvéve, tele azzal a nagy-nagy örömmel, amelyet Isten kegyelme mindig megadott nekem a hivatásomban: ,,Lilly, adjuk oda a szívünket teljesen, egészen a kedves betegeknek!''

Igen gyakran vagyunk roppant igazságtalanok az ideges, hisztérikus, szellemileg fogyatékos betegek nagy serege iránt is. Pedig éppen nekik van igen-igen sok szeretetre szükségük.

Sohase nehezteljünk valamiért a betegre, észre se vegyük, ha talán egyszer egy kellemetlen szót mond nekünk --, ellenkezôleg: ha látjuk, hogy nehézségei vannak velünk szemben, az csak arra ok, hogy -- tolakodás nélkül -- megkettôzzük szeretetünket iránta. Csakhogy ehhez sok tapintatra van szükség. Egyszer olvastam a tapintatnak egy jó meghatározását: ,,A tapintat azt jelenti, hogy egészen bele tudjuk gondolni magunkat a másik helyzetébe.'' -- Aztán meg, mint Néri Szent Fülöp mondja, ne gondoljunk mindig az embertárs hibáira, fogjuk fel azokat emberi gyöngeségnek. -- Törjük a fejünket mindig új eszközökön, hogy mindent megkönnyítsünk a betegnek, akkor látja, hogy érdeklôdünk iránta, és ez sok örömet okoz neki.

Sokat hibázunk türelmetlenséggel is. Úgy kellene, hogy minden beteghez alapos adag türelmet vigyünk magunkkal, és minden rossz hangulatot a betegszoba ajtaja elôtt hagyjunk. Sose éreztessük a beteggel, hogy kevés idônk van számára, hallgassuk meg nagyon figyelmesen szenvedéseit, és jegyezzük meg magunknak, amit mond, hogy mindenekelôtt nagy részvétünket lássa. Kezünk minden mozdulata a betegágynál csupa türelem, szelídség és kímélet legyen, és minden csak szeretetet leheljen; soha ne legyünk sietôsek, felületesek, mintha csak minél elôbb készen akarnánk lenni, se lármásak és hevesek. Hiszen olyan jólesik a betegnek, ha gyöngeségében, fájdalmaiban látja iránta való figyelmünket, amely mindenben megnyilvánul, a halk járásban, halk beszédben és cselekvésben is. Szép szokás, ha a betegnek nyújtott orvosságot, ételt-italt elôzôleg megáldjuk.

(A Herceg levele sógornôjének, Magdalena de Coreth OSB-nek a betegápolásról, 1930)

Ének

SZVU 70.

Jézus, világ Megváltója,

Üdvözlégy, élet adója,

Megfeszített Isten fia,

Szent kereszted szívem hívja.

Jézus, add, hogy hozzád térjek,

Veled haljak, veled éljek.

Által szegve kezed, lábad,

Átvert tested roskad, bágyad,

Mezítelen tépett melled!

Ó siratlak, ó ölellek!

Jézus, add, hogy hozzád térjek,

Veled haljak, veled éljek.

Virágoknak szép virága,

Honnét orcád sárgasága?

Hegyes tövis koronázott,

Édes orcád vérrel ázott.

Jézus, add, hogy hozzád térjek,

Veled haljak, veled éljek.

Asszú földet harmatozván,

Vérzel, vérzel a keresztfán.

Úgy piroslik tested róla,

Mint a most nyílt piros rózsa.

Jézus, add, hogy hozzád térjek,

Veled haljak, veled éljek.

Szent karjaid széjjeltárod,

Tán az embereket várod,

Kiken vérrel könyörültél,

Betegekért betegültél.

Jézus, add, hogy hozzád térjek,

Veled haljak, veled éljek.

Fektess el e véres ágyon,

Most szenvedni véled vágyom,

Ha megmosdom e szent vérben,

Fehérré lesz minden vétkem.

Jézus, add, hogy hozzád térjek,

Veled haljak, veled éljek.

Jézusom, ha jön a végnap,

Ismerj engem magadénak,

Homlokomon piros véred:

Tied vagyok, úgy ítélj meg!

Jézus, add, hogy hozzád térjek,

Veled haljak, veled éljek.


9. nap -- Az örök élet reményében élô ember

Ima

Könyörögjünk.

Mindenható örök Isten,

Ki egyszülött Fiadat a világ Megváltójává rendelted

És Vére által megengesztelôdni akartál,

Engedd kérünk üdvösségünk árát úgy tisztelnünk,

És annak erejével úgy nyernünk oltalmat a földön,

Hogy örökkétartó gyümölcseinek örvendhessünk az égben.

Krisztus, a mi Urunk által.

Szentírási részlet

Jel 21, 1-7.9-11.22-27

,,Új eget és új földet láttam. Az elsô ég és az elsô föld ugyanis elmúltak, és tenger sincs többé. Akkor láttam, hogy a szent város, az új Jeruzsálem alászállt az égbôl, az Istentôl. Olyan volt, mint a vôlegényének fölékesített menyasszony. Akkor hallottam, hogy a trón felôl megszólal egy hangos szózat, ezt mondva: »Íme, Isten hajléka az emberek között! Velük fog lakni és ôk az ô népe lesznek, és maga az Isten lesz velük. Letöröl szemükrôl minden könnyet. Nem lesz többé halál, sem gyász, sem jajgatás, sem fáradság, mert az elsôk elmúltak.« Akkor a trónon ülô megszólalt: »Íme, újjáteremtek mindent!« Majd hozzám fordult: »Írd fel: ezek a szavak hitelesek és igazak.« Aztán folytatta: »Megtörténtek. Én vagyok az alfa és az ómega, a kezdet és a vég. A szomjazónak ingyen adok az élet forrásának a vizébôl. Ez lesz a gyôztes öröksége: az Istene leszek, és ô az én fiam lesz.« Akkor odajött hozzám a hét angyal közül az egyik, az, akinél az utolsó hét csapással teli hét csésze volt, és megszólított: »Gyere, megmutatom neked a menyasszonyt, a Bárány hitvesét!« És lélekben elvitt egy nagy magas hegyre, s ott megmutatta nekem a mennybôl, az Istentôl alászállt szent várost, Jeruzsálemet. Isten dicsôségét sugározta. Ragyogott, mint a drágakô, mint a kristálytiszta jáspis. De templomot nem láttam benne, mert a Mindenható, az Úr, az Isten és a Bárány a temploma. A városnak nincs szüksége sem Napra, sem Holdra, hogy világítsanak, mert az Isten dicsôsége ragyogja be, világossága pedig a Bárány. Fényében járnak a nemzetek, és a föld királyai elhozzák bele dicsôségüket. Kapuit nem zárják be soha, hisz ott nincs éjszaka. A népek odahordják kincseiket és értékeiket. Nem jut oda be tisztátalan, sem gonosztevô, sem hazug, csak azok, akik be vannak írva a Bárány életkönyvébe.''

Olvasmány

Mily rendeltetést adott neked Isten a világon?

Nem fontos kérdés-e ez, amely felett igen gyakran elmélkedned kellene? Igenis, nyugodtan állíthatod, hogy ennél fontosabb nincs is számodra. Sajnos, az emberek oly ritkán vetik fel e kérdést, mert ôk is olyanok, mint a légy, melynek összetett szeme csak arról vesz tudomást, ami közvetlenül elôtte fekszik, csak a mindennapi élet apró, édes és keserû morzsáit látják meg s mellette a legnagyobbat soha meg nem ismerik. Azért vagy te talán itt, hogy itt is maradj? Szó sincs róla. Hová lett az az ezer meg ezer ember, aki elôtted élt e földön? Mindannyian elhaltak.

Figyeld meg jól, mennyivel pusztább és elhagyatottabb lesz minden körülötted, amíg végre azoktól is meg kell válnod, kiket a legjobban szerettél.

Ugyanez a sors vár rád is. Pár év múlva már te sem leszel itt s újabb rövid idôn belül emléked is kivész az emberek szívébôl.

Isten ezt az életet nem azon célból adta neked, hogy egy bizonyos ideig a földön vándorolj, azután pedig végleg megsemmisülj, hanem azért teremtett, hogy Ôt megismerd, Ôt szeresd és Neki szolgálj, hogy valaha boldog, végtelenül boldog lehess.

A kimondhatatlan jóságú Isten részt akar neked juttatni minden örömébôl, amint már a földön minden nemesen érzô ember is örömét leli a mások boldogításában. Ezt súgja neked saját szíved is, amely sohasem lehet mulandó boldogsággal megelégedve.

Valamint a világtenger soha a kiáradásig meg nem telik, habár hatalmas folyamok öntik bele vizüket, éppúgy nem töltik meg egészen a földi javak sem szívedet, ha még oly nagy számban élvezheted is azokat. Szíved szükségszerûen oly zavartalan boldogság után vágyódik, amelynek vége nincs, -- egy minden teljesületlen kívánság és minden fájdalom nélkül való, szüntelen boldogság után, aminôt csak a túlvilági otthonban találhatsz meg annak a trónusánál, aki téged teremtett és aki mint Teremtôd bizonyára legjobban tudja, miben lelheted meg tökéletes boldogságodat. Igen örvendj már most, mert elmondhatod magadról: ,,hatvan évig sem kell várnom, s máris oly boldogságban lesz részem, melyet ezidô szerint sem megérni, sem felfogni nem tudok.''

(Dr. Batthyány-Strattmann László: Nyisd fel szemeidet és láss!, 7--8.old.)

Ének

Húsvéti himnusz

Éneklô Egyház 96.

Az Isten igaz napja ez,

Szent fényességgel tiszta nap,

A drága vér ma mossa le

A világ szörnyû bûneit.

Hitetlen hite visszatér,

Ma újra látnak a vakok,

S kiben nem old fel rettegést,

Ha látja: megtér a lator?!

Keresztjét jóra váltja ô,

Gyors hittel Jézust kérleli,

Igazként sokat megelôz,

Az Úr országát elnyeri.

Lehet-e ennél nagyszerûbb:

Vétket bocsát az irgalom,

Félelmet old a szeretet

S új életet szül a halál?!

Saját csalétkét falja fel,

Magát köti meg a Halál,

Meghal mindenki Élete,

S felkél, mint minden élete!

Elér mindenkit a Halál,

De feltámad mind a halott,

S pusztítva, ütve a Halál

Csak maga vesztét nyögheti.

Kérünk, teremtô Istenünk,

Vigadva Húsvét ünnepén:

Ne ártson nékünk a halál,

Védd meg örökre népedet.

Urunk, tenéked glória,

Aki legyôzted a halált,

Az Atyát és Szentlelket is

Dicsérjük minden századon. Amen.


Batthyány-Strattmann László napi imája

Imádlak, végtelen Fönség, aki nekem az orvosi hivatást jelölted meg, s megadod ahhoz is a lehetôséget, hogy kórházat tartsak fenn a keresztény testvéri szeretet gyakorlására.

Jöjj, Szentlélek, világosíts meg abban, ami hivatásom teljesítéséhez szükséges.

Mennyei Atyám, áldj meg minden hozzám forduló és kórházamban fekvô beteget, add meg végtelen jóságodban lelkünknek az örök életet és az irántad való mérhetetlen szeretetet, valamint testi bajaik gyógyulását, amelyhez gyönge erôm segítségét kérik. A Te mindenhatóságod és szereteted pótolja mindazt, amit az én emberi gyöngeségem miatt nem tudok megtenni.

Szûzanyám és Szent Erzsébet, kérlek, ti vigyétek kérésemet az isteni Üdvözítô elé.


Holczer József: Ének a boldog Herceg-Doktorhoz

(Dallam: SZVU 288.)

Bízó szemmel tekintünk a Magasságba:

Hisszük, valljuk: van, aki ezt meg is látja.

Szenvedôknek hû Barátja,

Herceg-Doktor! László! Népünk neved áldja.

Eszköz voltál, munkatársa Jézusunknak:

Szent Kezével betegeid gyógyítottad;

Mûtét közben karját fogtad --

Szemeit a vaknak látni megnyitottad.

Csábos fénnyel elvakít e földi élet.

Hol találhat igaz orvost beteg lélek?

Herceg-Doktor, kérünk téged:

Látni akarunk még -- nyújtsál segítséget!

Közbenjárónk légy a Mennyben: alakuljunk!

Megnyílt szemmel soha többé ne vakuljunk!

Herceg-Doktor, hálát mondunk:

Enyhíti imádra Isten minden gondunk.

Buzdíts hittel segíteni, szeretettel:

Krisztust látni testvérben és idegenben!

Isten-arcú minden ember:

Vegyük észre bennük -- olykor türelemmel!

Kérô népét mi Urunk majd meghallgatja:

Földerülhet magyaroknak fényes napja.

Boldog László! Attól fogva

Még közelebb hozzánk lelkünk Megváltója!


Magyar Litánia

Uram, irgalmazz!	Uram irgalmazz!
Krisztus, kegyelmezz!	Krisztus, kegyelmezz!
Uram, irgalmazz!	Uram, irgalmazz!
Krisztus, hallgass minket!	Krisztus, hallgass minket!
Krisztus, hallgass meg minket!	Krisztus, hallgass meg minket!
Mennyei Atyaisten,	Irgalmazz nekünk!
Megváltó Fiúisten,	Irgalmazz nekünk!
Szentlélek Úristen,	Irgalmazz nekünk!
Szentháromság egy Isten,	Irgalmazz nekünk!
Szentséges Szûz Mária	Könyörögj érettünk!
Istennek, Szent Anyja,	Könyörögj érettünk!
Szeplôtelenül fogantatott Szent Szûz,	Könyörögj érettünk!
Gyümölcsoltó Boldogasszony,	Könyörögj érettünk!
Sarlós Boldogasszony,	Könyörögj érettünk!
Nagyboldogasszony,	Könyörögj érettünk!
Magyarok Nagyasszonya,	Könyörögj érettünk!
Lourdes-i Szent Szûz,	Könyörögj érettünk!
Fatimai Szent Szûz,	Könyörögj érettünk!
Czestochowai Szent Szûz,	Könyörögj érettünk!
Csíksomlyói Szent Szûz,	Könyörögj érettünk!
Máriazelli Szent Szûz,	Könyörögj érettünk!
Máriapócsi Könnyezô Szûzanya,	Könyörögj érettünk!
Gyôri Könnyezô Szûzanya,	Könyörögj érettünk!
Úti Boldogasszony.	Könyörögj érettünk!
Szent Adalbert, vértanú püspök,	Könyörögj érettünk!
Szent Gellért, Bôd és Besztréd, vértanú püspökök,	Könyörögjetek érettünk!
Szent Zoerard és Benedek, bencés vértanú remeték,	Könyörögjetek érettünk!
Szent Körösi Márk, Szent Grodecz Menyhért, Szent Pongrácz István, kassai vértanúk,	Könyörögjetek érettünk!
Boldog Apor Vilmos, vértanú püspök,	Könyörögj érettünk!
Boldog Romzsa Teodór, munkácsi görög katolikus püspök, vértanú,	Könyörögj érettünk!
Boldog Batthyány-Strattmann László, szegények orvosa,	Könyörögj érettünk!
Szent Márton püspök,	Könyörögj érettünk!
Nepomuki Szent János, a szentgyónás vértanúja,	Könyörögj érettünk!
Kapisztrán Szent János, ferences szerzetes,	Könyörögj érettünk!
Boldog XI. Ince pápa,	Könyörögj érettünk!
Szent István király,	Könyörögj érettünk!
Szent Imre herceg,	Könyörögj érettünk!
Szent László király,	Könyörögj érettünk!
Boldog Mór, bencés apát, püspök,	Könyörögj érettünk!
Boldog Özséb, a pálos rend alapítója,	Könyörögj érettünk!
Boldog Gizella királyné,	Könyörögj érettünk!
Árpád-házi Szent Erzsébet asszony,	Könyörögj érettünk!
Árpád-házi Szent Margit, domonkos apáca,	Könyörögj érettünk!
Prágai Szent Ágnes, klarissza apáca,	Könyörögj érettünk!
Boldog Jolán, lengyel fejedelemasszony,	Könyörögj érettünk!
Szent Kinga, lengyel királyné,	Könyörögj érettünk!
Szent Hedvig, lengyel királyné,	Könyörögj érettünk!
Skóciai Szent Margit királyné,	Könyörögj érettünk!
Portugáliai Szent Izabella királyné,	Könyörögj érettünk!
Szent Piroska, bizánci császárné,	Könyörögj érettünk!
Kelemen Didák, minorita szerzetes,	Könyörögj érettünk!
Összes magyar szentek és boldogok,	Könyörögjetek érettünk!
Prohászka Ottokár, székesfehérvári püspök boldoggá avatásáért,	Könyörögjünk az Úrhoz!
Kaszap István, jezsuita novícius boldoggá avatásáért,	Könyörögjünk az Úrhoz!
Bogner Mária Margit, vizitációs nôvér boldoggá avatásáért,	Könyörögjünk az Úrhoz!
Bódi Magda, vértanú munkáslány boldoggá avatásáért,	Könyörögjünk az Úrhoz!
Salkaházi Sára, szociális missziós nôvér boldoggá avatásáért,	Könyörögjünk az Úrhoz!
Hám János, szatmári püspök boldoggá avatásáért,	Könyörögjünk az Úrhoz!
Mindszenty József, bíboros hercegprímás boldoggá avatásáért,	Könyörögjünk az Úrhoz!
Márton Áron, erdélyi püspök boldoggá avatásáért,	Könyörögjünk az Úrhoz!
Scheffler János, szatmári püspök, vértanú boldoggá avatásáért,	Könyörögjünk az Úrhoz!
Bogdánffy Szilárd, nagyváradi püspök, vértanú boldoggá avatásáért,	Könyörögjünk az Úrhoz!
Brenner János, vértanú pap boldoggá avatásáért,	Könyörögjünk az Úrhoz!
Marton Marcell, karmelita szerzetes boldoggá avatásáért,	Könyörögjünk az Úrhoz!
A magyar egyház újjáéledésért,	Könyörögjünk az Úrhoz!
Püspökeinkért, papjainkért, szerzeteseinkért,	Könyörögjünk az Úrhoz!
Papi és szerzetesi hivatásokért,	Könyörögjünk az Úrhoz!
A magyar családokért, gyermekáldásért, a magyar ifjúságért,	Könyörögjünk az Úrhoz!
Az elszakított területen élô magyar testvéreinkért,	Könyörögjünk az Úrhoz!
A külföldön szétszórtságban élô magyar testvéreinkért,	Könyörögjünk az Úrhoz!
Isten Báránya, te elveszed a világ bûneit,	Kegyelmezz nekünk!
Isten Báránya, te elveszed a világ bûneit,	Hallgass meg minket!
Isten Báránya, te elveszed a világ bûneit,	Irgalmazz nekünk!

Könyörögjünk!

Mindenható örök Isten, te népünket számos szenttel és boldoggal áldottad meg. Kérünk, hogy sokszoros közbenjárásukra áraszd bôven ránk nagy irgalmadat. A mi Urunk Jézus Krisztus, a te Fiad által, aki veled él és uralkodik a Szentlélekkel egységben, Isten, mindörökkön-örökké. Ámen.

(Magánhasználatra, püspöki jóváhagyással, Toronto, 1999, Miklósházy Attila, S. J.)


Ima Batthyány-Strattmann László közbenjárásáért

Könyörögjünk.

Mindenható, irgalmas Isten! A Te könyörületednek forrása kimeríthetetlen, jóságodnak kincse kiapadhatatlan. Te a betegek Orvosa, a szegények Atyja, a világtalanok Megvilágosítója vagy! Tekints kegyelmesen szolgádra, Lászlóra, aki egész életét a betegek gyógyítására, a szegények segítésére, a világtalanok megvilágítására szentelte. Dicsôítsd meg ôt szent akaratod szerint csodatételekkel, hogy mint a keresztény irgalmasság, a szent családi élet és világi apostolkodás példaképét tisztelhessük.

A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.


Felhasznált irodalom

Dr. Gyürki László: Életképek Körmend századaiból, Körmend, 2000

Klemm Nándor: Csak eszköz vagyok..., Budapest, 1987

Puskely Mária: Nyisd fel szemeidet és láss!, Bécs, 1986

Puskely Mária: Dr. Batthyány-Strattmann László élete képekben, dokumentumokban, történelmi mozaikkal, Budapest, 1991

Puskely Mária: Boldog Batthyány-Strattmann László, Budapest, 2003

Tibola Imre: Szent Kilenced Boldog Batthyány-Strattmann László közbenjárásáért, Szombathely, 2002

Turcsik György: Boldog Dr. Batthyány-Strattmann László, Budapest, 2003

Vermes Péter: Szegények hercege, Budapest, 1989


Képek jegyzéke

1. old.	Dr. Batthyány-Strattmann László díszmagyarban

5. old. 	A hercegi címer

9. old. 	A felbári Batthyány-kastély

14. old. 	Templomkép

20. old. 	Kórházkápolna

26. old. 	Dr. Batthyány-Strattmann László szobra a tiszteletére emelt emléktemplommal Körmenden

32. old. 	Dr. Batthyány-Strattmann László díszmagyarban

38. old. 	Családfa

44. old. 	Dunai Mór gazdatisztjével maga kormányozta birtokát

50. old. 	Színes ablak a körmendi templomban. A hercegorvos szemmûtétet végez felesége, Coreth Mária Terézia segédletével

57. old. 	Batthyány-Strattmann László betegágyán

64. old.	 1988. május 28-án a németújvári ferences templom és kolostor bejáratánál helyezték el a síremlékét

73. old.	A felbári emléktábla

76. old. 	Saját maga tervezte szentkép, melyet a betegeinek ajándékozott


A Pázmány Péter Elektronikus Könyvtár bemutatása
A Pázmány Péter Elektronikus Könyvtár

	Isten hozta a Pázmány Péter Elektronikus Könyvtárban, a magyarnyelvû keresztény irodalom tárházában! A Könyvtár önkéntesek munkájával mindenki számára elektronikus formában terjeszti Isten Igéjét. A Könyvtár bemutatása


A Pázmány Péter Elektronikus Könyvtár bemutatása

Célkitûzés

Állomány

Irányítás, központ

A Könyvtár használata, a könyvek formája

A Könyvtárban található file-ok neve

A file-ok felhasználási módjai

Hogyan lehet a könyvekhez hozzájutni?

A Könyvtár használatának jogi kérdései

Hogyan lehet a Könyvtár gyarapodásához hozzájárulni?

Megkötések a szöveg formájára

Érdeklôdés/Javaslat

Minôség -- állandó javítás

A könyvtár mottója

Célkitûzés

A Pázmány Péter Elektronikus Könyvtár (PPEK) célja az, hogy mindenki számára hozzáférhetôvé tegye a teljes magyarnyelvû katolikus egyházi, lelki irodalmat elektronikus formában. A lelkipásztori munka támogatása mellett elôsegíti az egyházi kutatómunkát, könyvnyomtatást és az írott, magyar keresztény értékek bemutatását, megôrzését, terjesztését. A könyvállomány mindenki számára ingyenesen rendelkezésre áll az Internet hálózaton keresztül. Egyházi intézményeknek és személyeknek postán is elküldjük a kért anyagot.

Állomány

Minden szabadon másolható, szerzôi jogvédelem alá nem esô egyházi és vallási vonatkozású kiadvány része lehet a Könyvtárnak: a Szentírás (többféle fordításban), imakönyvek, énekeskönyvek, kódexek, pápai dokumentumok, katekizmusok, liturgikus könyvek, teológiai munkák, szentbeszéd-gyûjtemények, keresztutak, lelkigyakorlatok, himnuszok, imádságok, litániák, istenes versek és elbeszélések, szertartás-könyvek, lexikonok, stb.

Irányítás, központ

Központ:	St. Stephen's Magyar R.C. Church
	223 Third St., Passaic, NJ 07055, USA
	(Az Egyesült Államok New Jersey államában levô Szent István Magyar Római Katolikus egyházközség)
Levelezés:	Felsôvályi Ákos
	322 Sylvan Road
	Bloomfield, NJ, 07003, USA
	Tel: (973) 338-4736
	Fax: (973) 338-5330
	e-mail: felso@comcast.net
A Könyvtár használata, a könyvek formája

Ebben az elektronikus könyvtárban nincs olvasóterem, hanem a szükséges könyveket ki kell venni (vagyis ,,letölteni''). Letöltés után mindenki a saját számítógépén olvashatja, ill. használhatja fel a szöveget. A hálózaton keresztül böngészni, ill. olvasni drága és lassú. A saját személyi számítógép használata a leggyorsabb és legolcsóbb, a könyv pedig az olvasó birtokában marad. Azoknak, akik nem rendelkeznek Internet-kapcsolattal, postán elküldjük a kért könyveket. Ebbôl a könyvtárból ügy kölcsönözhetünk, hogy nem kell (és nem is lehet) a kikölcsönzött könyveket visszaadni!

	A Könyvtár a kiadványokat kétféle alakban adja közre:
1.	formálatlan szövegként, ami a további feldolgozást (könyvnyomtatás, kutatómunka) teszi lehetôvé szakemberek számára és
2.	a Windows operációs rendszer Súgó (,,Help'') programjának keretében, ami a könnyû olvasást és felhasználást teszi lehetôvé mindenki számára (a szövegek -- külön begépelés nélkül -- egy gombnyomással egy szövegszerkesztô programba vihetôk át, ahol azután szabadon alakíthatók).
A Könyvtárban található file-ok neve

Minden kiadvány négyféle file formában található meg a Könyvtárban: text file (formálatlan változat), help file (,,Súgó'' formátum), sûrített text file és sûrített help file. Ezenkívül minden help file-hoz tartozik egy ikon file.

Minden file nevének (file name) a két utolsó karaktere a verziószám (01 az elsô változaté, 02 a másodiké, stb). A file nevének kiterjesztése (file extension) mutatja a file típusát:

	txt:	text file,
	zpt:	sûrített text file,
	hlp:	help file,
	zph:	sûrített help file és
	ico:	a Help file-hoz tartozó icon file.

Például a Vasárnapi Kalauz címû könyv elsô változatának (,,01'') négy formája: VASKAL01.TXT, VASKAL01.HLP, VASKAL01.ZPT, VASKAL01.ZPH; az ikon file pedig: VASKAL01.ICO.

A sûrítést a legelterjedtebb sûrítô programmal, a PKZIP/PKUNZIP 2.04 DOS változatával végezzük. A sûrítés nagymértékben csökkenti a file nagyságát, így a letöltés/továbbítás sokkal gyorsabb, olcsóbb. A file-t használat elôtt a PKUNZIP program segítségével kell visszaállítani eredeti formájába. (Például a  "PKUNZIP  VASKAL01.ZPH" utasítás visszaállítja az VASKAL01.HLP file-t.)

A file-ok felhasználási módjai

Mivel minden mûvet kétféle formában ad közre a Könyvtár, a következô kétféle felhasználási mód lehetséges.

1. A text file felhasználása

Ez a file formálatlanul tartalmazza az anyagot. A felhasználó betöltheti egy szövegszerkesztô programba, és ott saját ízlése, szükséglete szerint formálhatja. Például ha az anyagot ki akarjuk nyomtatni könyv alakban (feltéve, hogy az szabadon publikálható), akkor ebbôl a text file-ból könnyen  elô tudjuk állítani a nyomdakész változatot.

Vigyázat! A text file minden sora sorvég-karakterrel végzôdik, ezeket elôbb el kell távolítanunk, és csak utána szabad a formálást elkezdenünk.

A szövegben a kezdô idézôjelet két egymást követô vesszô, a felsô idôzôjelet két egymást követô aposztrófa és a gondolatjelet két egymást követô elválasztójel képezi (lásd a szöveg formájára vonatkozó megkötéseket késôbb).

Az egyes fejezeteket csupa egyenlôségjelbôl álló sorok választják el egymástól. A file eleje ezt az ismertetést tartalmazza a Könyvtárról.

Ezt a text file-t felhasználhatjuk szövegelemzésre is, amihez természetesen szükségünk van valamilyen elemzô programra.

2. A,,súgó'' file felhasználása

Ez a file formátum igen egyszerû olvasást, felhasználást tesz lehetôvé a Windows operációs rendszerben megszokott ,,súgó'' programok formájában. (Az ajánlott képernyô felbontás VGA.)

Az elektronikus könyv legnagyobb elônye az, hogy a szöveg elektronikus formában áll az olvasó rendelkezésére. A ,,Másol'' gombbal a teljes fejezet átvihetô a vágóasztalra [Notepad]) és onnan a szokásos módon: ,,Szerkesztés'' és ,,Másol'' [Edit és Paste] paranccsal bármilyen Windows szövegszerkesztôbe. Ugyanezt érjük el a Ctrl+Ins gombok együttes lenyomásával is. Ha nem akarjuk a teljes szöveget átvinni, akkor használjuk a ,,Szerkesztés'' [Edit] majd a ,,Másol'' [Copy] utasítást a program menüjérôl, minek következtében a fejezet teljes szövege megjelenik egy Másolás párbeszéd-panelban. A kijelölt szövegrészt a ,,Másol'' utasítás a vágóasztalra [Notepad] viszi, és onnan az elôbbiek szerint folytathatjuk a munkát.

A programból közvetlenül is nyomtathatunk fejezetenként a ,,File'' és ,,Nyomtat'' [Print] utasítással. A nyomtatott szöveg formája kissé eltérhet a képernyôn láthatótól. A nyomtatott szöveg betûtípusa ,,Arial'', betûmérete 10 pontos. Ha más formátumra, betûtípusra vagy -nagyságra van szükségünk, akkor vigyük elôbb a szöveget a szövegszerkesztô programunkba, ott állítsuk be a kívánt formátumot, és utána nyomtassunk.

	Ahhoz, hogy a ,,súgó'' file-t használni tudjuk, a következôket kell tennünk (a ,,Vasárnapi kalauz'' címû könyvvel mutatjuk be a lépéseket).
1.	A Pázmány Péter Elektronikus Könyvtárból töltsük le a VASKAL01.HLP és a VASKAL01.ICO file-okat a saját gépünk ,,C:\PAZMANY'' nevû alkönyvtárába. (A VASKAL01.HLP helyett letölthetjük a sokkal kisebb VASKAL01.ZPH file-t is, de akkor letöltés után ki kell bontanunk a "PKUNZIP VASKAL01" utasítással.)
2.	Készítsünk egy programindító ikont. A Programkezelôben kattintsunk elôször a ,,Pázmány Péter E-Könyvtár'' nevû programcsoportra. (Ha az még nincs felállítva, akkor hajtsuk végre a fejezet végén leírt ide vonatkozó utasításokat.) Ezután válasszuk a ,,File'', ,,Új'' és ,,Program'' utasításokat a menürôl. A párbeszed-panelban a következôket gépeljük be:
	Megnevezés:	Vasárnapi Kalauz
	Parancssor:	WINHELP C:\PAZMANY\VASKAL01.HLP
	Munkakönyvtár:	C:\PAZMANY
	Ezután kattintsunk az ,,Ikon'' nevû utasításra, és adjuk meg a C:\PAZMANY\VASKAL01.ICO file-t.

Ha ezután rákattintunk az így felállított ikonra, a program elindul, és olvashatjuk a könyvet.

A ,,Pázmány Péter E-Könyvtár'' nevû programcsoport felállítása:

A Programkezelô menüjérôl válasszuk a ,,File'', ,,Új'' és ,,Programcsoport'' utasítást. A párbeszéd-panelban a következôt gépeljük be:

	Megnevezés:	Pázmány Péter E-Könyvtár
Ezután zárjuk be a párbeszéd-panelt.

Hogyan lehet a könyvekhez hozzájutni?

A könyveket bárki elektronikus úton letöltheti a Könyvtárból (lásd a Könyvtár Internet címét) vagy postán megrendelheti (lásd a postai címet). Egyházi intézményeknek és személyeknek ingyen küldjük el a könyveket, mások a rendeléssel együtt 3 dollárt vagy annak megfelelô pénzösszeget küldjenek a lemez- és postaköltség megtérítésére.

A Könyvtár használatának jogi kérdései

Az általános elvek a következôk:

1.	A Könyvtár mindenkinek rendelkezésére áll személyes vagy tudományos használatra. Ha a Könyvtár anyagát publikációban használják fel, akkor kérjük az alábbi hivatkozás használatát:

,,A szöveg eredete a Pázmány Péter Elektronikus Könyvtár -- a magyarnyelvû keresztény irodalom tárháza.''

2.	Egyházi intézmények és személyek kereskedelmi célokra is ingyenesen használhatják a Könyvtár anyagát, csak azt kérjük, hogy a kiadványuk elején helyezzék el az elôbbi utalást. A Könyvtár fenntartja magának azt a jogot, hogy eldöntse: ki és mi minôsül egyházi személynek, ill. intézménynek. Kérjük, keresse meg ez ügyben a Könyvtárat.

3.	Ha a Könyvtár kiadványait nem egyházi intézmény vagy személy kereskedelmi célokra használja fel, akkor az elôbbi utalás feltüntetésén kívül még kérjük a haszon 20%-át a Könyvtár számára átengedni. A befolyt összeget teljes egészében a Könyvtár céljaira használjuk föl.

Elôfordulhat, hogy ezek az elvek bizonyos könyvekre nem vonatkoznak, mert a szerzôi jog nem a Könyvtáré. Az ilyen könyv része az állománynak, lehet olvasni, lelkipásztori munkára felhasználni, de kinyomtatása, -- bármilyan formában --, tilos. Az ilyen jellegû korlátozások minden könyvben külön szerepelnek. (Lásd a könyvek elektronikus változatáról szóló fejezetet!)

Hogyan lehet a Könyvtár gyarapodásához hozzájárulni?

Minden pénzügyi támogatást hálásan köszönünk, és a központi címre kérjük továbbítani. Az anyagi támogatásnál is fontosabb azonban az az önkéntes munka, amellyel állományunkat gyarapíthatjuk.

 Kérünk mindenkit, akinek a magyar katolikus egyház sorsa és az egyetemes magyar kultúra ügye fontos, hogy lehetôségeinek megfelelôen támogassa a Könyvtár munkáját. A munka egyszerû, bárki, -- aki már használt szövegszerkesztô programot --, részt vehet benne.

Hogyan lehet az állomány gyarapításában részt venni?

A munka egyszerûen egy-egy könyv szövegének számítógépbe való bevitelét jelenti. Elôször optikai beolvasással (szkennolással), automatikus úton, egy nyers szöveget készítünk, amit aztán az önkénteseknek ki kell javítaniuk. A munka lépései így a következôk:

1.	Ellenôrizzük, hogy a kiválasztott könyv szabadon másolható-e (nem esik-e szerzôi jogvédelem alá), vagy meg lehet-e kapni a Könyvtár számára a másolás jogát. Ez ügyben vegyük fel a kapcsolatot a Központtal.
2.	Ellenôrizzük, hogy a könyvet még nem kezdte-e el senki begépelni. Ez ügyben is vegyük fel a kapcsolatot a Központtal. A Könyvtár állandóan tájékoztat a begépelés alatt álló munkákról.
3.	A könyvet küldjük el a Központnak, ahol optikai beolvasással elkészítik a nyers szöveget.
4.	A Központ visszaküldi a nyers szöveget egy számítógépes lemezen a könyvvel együtt. A nyers szöveget tetszôleges szövegszerkesztô-formában lehet kérni. Ha az eredeti kiadvány nem alkalmas optikai beolvasásra (rossz minôség, régies betûtípusok stb. miatt), akkor az önkéntesnek kell a nyers szöveget is begépelnie.
5.	Végezzük el a nyers szöveg ellenôrzését és javítását. Ez a munka legidôigényesebb része, és ettôl függ a végleges szöveg helyessége! Kövessük a szöveg formájára vonatkozó megállapodásokat (lásd a következô részt).
6.	A kész szöveget küldjük vissza lemezen a Központnak.
7.	A Könyvtár ezután elkészíti a kívánt file-formákat és a könyvet behelyezi a Könyvtár állományába.
Megkötések a szöveg formájára

Mivel mindenki számára hozzáférhetô módon kell a szövegeket tárolnunk, egyszerûségre törekszünk. Általános szabály az, hogy semmilyen tipográfiai karaktert vagy kódot nem használunk, csak a billentyûzetrôl bevihetô karakterek szerepelhetnek a szövegben. A szöveg készítésekor kérjük a következô megállapodásokat betartani:

1.	Margó: 1 hüvelyk (2.54 cm) bal- és jobboldalt.
2.	Betûtípus: Arial, 10 pontos.
3.	Alsó idézôjel: két vesszô szóköz nélkül,
	felsô idézôjel: két aposztrófa szóköz nélkül,
	gondolatjel: két elválasztójel szóköz nélkül,
	idézôjel idézôjelen belül: aposztrófa (alsó és felsô idézôjelként egyaránt).
4.	Tabulátor karakter megengedett (a tabulátorokat fél hüvelyk, azaz 1.27 cm távolságra kell  egymástól beállítani).
5.	Semmilyan más formálási kód nem megengedett.
6.	Lábjegyzet helyett szögletes zárójelbe kerüljenek a hivatkozások száma (pl. [1]), és a hozzátartozó magyarázatok a file legvégén egymás után, mindegyik új sorban kezdve.
Érdeklôdés/Javaslat

A már meglevô állományról, a készülôfélben levô könyvekrôl, az önkéntes munka lehetôségeirôl és a Könyvtár legújabb híreirôl a következô címeken lehet tájékoztatót kapni:

1. levél:	St. Stephen's Magyar R.C. Church
	223 Third St., Passaic, NJ 07055-7894, USA

2. elektronikus posta (e-mail): felso@comcast.net

3. elektronikus hálózat (World Wide Web):	http://www.communio.hu/ppek vagy
	http://www.piar.hu/pazmany
Minôség -- állandó javítás

A Könyvtár állományának minôségét állandóan javítjuk, újabb és újabb változatokat bocsátunk közre (a file nevének utolsó két karaktere a változat számát jelenti). Kérjük ezért a Könyvtár minden tagját, olvasóját, hogy jelentsen minden felfedezett szöveghibát. A levélben (postai vagy elektronikus levélben egyaránt), közöljük az új, javított sort az ôt megelôzô és követô sorral együtt. Így a szövegkörnyezetben elhelyezve, könnyû lesz a hibát megtalálni és javítani. Miután a file új változata (új verziószámmal) felkerült a Könyvtárba, a régit töröljük.

Kérjük, a könyvekkel és a Könyvtár munkájával kapcsolatos észrevételeit, javaslatait, kritikáját közölje velünk! Segítségét hálásan köszönjük.

A könyvtár mottója egy szentírási idézet

Ha ugyanis az evangéliumot hirdetem, nincs mivel dicsekednem, hiszen ez a kötelességem. Jaj nekem, ha nem hirdetem az evangéliumot! Ha önszántamból teszem, jutalmam lesz, ha nem önszántamból, csak megbízott hivatalnok vagyok. (1Kor 9,16-17)